'Bloulig-kaper' doodgeskiet | Maroela Media
'n Verdagte wat glo verantwoordelik is vir sogenaamde bloulig-kapings is Vrydag deur die polisie in Springs aan die Oos-Rand doodgeskiet. Nog 'n verdagte is in hegtenis geneem en beslag is gelê op twee onwettige vuurwapens.
"Die polisie werk al geruime tyd aan inligting oor verdagtes wat verantwoordelik is vir 'n reeks kapings in Gauteng en Mpumalanga. Die kapers maak gebruik van blou ligte op hul vertuie om slagoffers te flous," het kapt. Mavela Mosonda, polisiewoordvoerder in Gauteng, gesê.
'n Taakspan is aangestel om vir hierdie verdagtes te soek en hulle in hegtenis te neem. Die span het deurlopend die R42, R50, R25 en N12 in die omgewing van Bapsfontein, Delmas en Bronkhorstspruit dopgehou. "Hulle het toe uiteindelik Vrydag die verdagtes opgemerk waar hulle in 'n gekaapte voertuig in die rigting van Johannesburg gereis het. Die polisie het die voertuig voorgekeer en 'n skietery het tussen die polisie en vermeende kapers uitgebreek," het Masondo gesê.
Dit is in dié skietery wat een van die verdagtes noodlottig gewond is. Die ander verdagte is in hegtenis geneem. "Die polisie kon toe vasstel dat die verdagtes pas 'n motoris in 'n Toyota Hilux op die R42 gekaap het. Verdere ondersoek het aan die lig gebring dat twee ander voertuie wat deur die verdagtes gebruik word, 'n Toyota Fortuner en 'n Toyotoa Hilux-dubbelkajuitbakkie, ook gesteelde voertuie is."